
 26.5.2016
 BG
 Официален вестник на Европейския съюз
 L 137/10
 РЕГЛАМЕНТ ЗА ИЗПЪЛНЕНИЕ (ЕС) 2016/824 НА КОМИСИЯТА
 от 25 май 2016 година
 за определяне на техническите стандарти за изпълнение за съдържанието и формата на описанието на функционирането на многостранните системи за търговия и организираните системи за търговия, както и за уведомяването на Европейския орган за ценни книжа и пазари в съответствие с Директива 2014/65/ЕС на Европейския парламент и на Съвета относно пазарите на финансови инструменти
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (1), и по-специално член 18, параграф 11, трета алинея от нея,
 като има предвид, че:
 (1)
 Трябва да се признае, че за компетентните органи е важно да получават изчерпателна информация за целта, структурата и организацията на многостранните системи за търговия (МСТ) и организираните системи за търговия (ОСТ), върху които те ще бъдат задължени да упражняват надзор с цел осигуряването на ефективно и гладко функциониране на финансовите пазари.
 (2)
 Тази информация следва да се основава на информацията, чието съобщаване ще се изисква от инвестиционния посредник или пазарния субект като част от общите изисквания за лицензиране в Директива 2014/65/ЕС. Тя следва да акцентира върху специфичните функции на системата за търговия, за да се даде възможност на компетентните органи да преценят дали системата отговаря на определението за МСТ или ОСТ и да оценят дали изпълнява специфичните изисквания за местата за търговия в Директива 2014/65/ЕС и Регламент (ЕС) No 600/2014 на Европейския парламент и на Съвета (2). Изискването за подробно описание не следва да засяга задължението, което инвестиционните посредници и пазарните оператори имат в съответствие с Директива 2014/65/ЕС и Регламент (ЕС) No 600/2014 да предоставят на компетентния орган допълнителна информация, нито правата на компетентните органи да изискват допълнителна информация в рамките на упражнявания от тях текущ надзор на местата за търговия.
 (3)
 Получаваната от компетентните органи информация следва да позволи еднообразното събиране на подробни описания на функционирането в съответствие с Директива 2014/65/ЕС на МСТ или ОСТ и ефективното обработване на сведенията за извършващите дейност МСТ, които към момента на влизане в сила на изискването за представяне на подробно описание вече притежават национален лиценз.
 (4)
 Пазарите за растеж на МСП се различават от другите МСТ, тъй като по силата на Директива 2014/65/ЕС се подчиняват на допълнителни разпоредби, поради което е необходимо да предоставят допълнителна информация.
 (5)
 ОСТ се различават от МСТ, тъй като при процеса на търгуване пазарният оператор може да прибегне до дискреционни правила и освен това операторът на ОСТ ще е отговорен пред ползвателите на системата, поради което ОСТ следва да предоставят допълнителна информация.
 (6)
 С оглед на ефикасното ѝ обработване, изискуемата информация следва да бъде предоставяна в електронен формат.
 (7)
 За нея следва да се използва стандартен образец, с който да се улесни публикуването от Европейския орган за ценни книжа и пазари (ЕОЦКП) на списък на всички МСТ и ОСТ